Uurimist juhtiv kolonelleitnant Benedict Vinnemann ütles, et kaalub võimalust, et tõeline sihtmärk oli pühapäeval maetud Sylvain Mollier, vahendab Daily Telegraph.
Varem väideti, et Mollier tapeti, sest ta segas Saad al-Hilli ning viimase naise ja ämma tapmist.
„Kas al-Hilli perekond oli peamine sihtmärk?“ küsis Vinnemann. „Kas see polnud jalgrattur? Ainult jätkuv töö kuriteopaigal võib sellele küsimusele vastuse anda. Me räägime kellestki, kelle kohta ütlesid kõik, et ta oli härrasmees, aga kes saab öelda, et ta ei elanud kaksikelu?“
Mollier töötas Areva Groupi tütarettevõttes Cezus, mis on spetsialiseerunud tuumakütuse konteinerite tsirkooniumkestadele.